**ELŐTERJESZTÉS**

**Szombathely Megyei Jogú Város Közgyűlése Jogi és Társadalmi Kapcsolatok Bizottsága 2019. február 26-i ülésére**

**Javaslat vagyonkezelésre vonatkozó szerződések módosítására**

A nemzeti köznevelésről szóló 2011. évi CXC. törvény (a továbbiakban: Nkt.) 74. § (1) valamint (4) [bekezdése alján](https://net.jogtar.hu/jogszabaly?docid=A1100190.TV#lbj420idb3e) „ Az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel együtt nevelhető, sajátos nevelési igényű gyermekek óvodai nevelése kivételével - a köznevelési alapfeladatok ellátásáról.” „ A tankerületi központ által fenntartott köznevelési intézmény és a szakképzési centrum feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a tankerületi központot és a szakképzési centrumot ingyenes vagyonkezelői jog illeti meg mindaddig, amíg a köznevelési közfeladat a tankerületi központ vagy a szakképzési centrum részéről történő ellátása az adott ingatlanban meg nem szűnik.”

A Szombathelyi Szolgáltatási Szakképzési Centrum (a továbbiakban: Centrum), valamint Önkormányzatunk között 2015. július 1. napi hatállyal megkötött vagyonkezelési szerződés alapján a 3785/33. helyrajzi számú, természetben 9700 Szombathely, Simon István utca 2-6. szám alatti ingatlanvagyon teljes földterülete a rajta lévő létesítményekkel (sportpályák, járdák, kerítés stb.) a Szakképző Centrum vagyonkezelésébe került. A Centrum vagyonkezelésébe került az udvar és a rajta lévő létesítmények azon része is, amely a vagyonkezelési szerződés megkötését megelőzően is, és azóta is az Oladi Általános Iskola kizárólagos használatában áll. Az érintett udvarrészre a Centrum feladatellátáshoz nincs szükség.

A Centrummal, a Szombathelyi Tankerületi Központtal, az Oladi Általános Iskolával, továbbá a Szombathelyi Szakképző Centrum Oladi Szakgimnáziuma és Szakközépiskolájával több egyeztetés történt e témában. Az egyeztetések során valamennyi érdekelt egyetértett azzal, hogy a vagyonkezelés jelenlegi visszás helyzete számos felelősségi és hatásköri kérdést vet fel. Mindezekre tekintettel az érintettekkel megegyezés született arról, hogy a szerződéseket a tényleges állapothoz igazítva módosítani szükséges. A javasolt módosítás szerint a szóban forgó ingatlan vagyon vonatkozásában 2019. január 1. napjával megszűnik a Centrum vagyonkezelői joga, ezzel egyidejűleg az ingatlanrész a rajta lévő felépítményekkel a ténylegesen használó Szombathelyi Tankerületi Központ vagyonkezelésébe kerül.

Fentieken túlmenően

* a Centrummal megkötött vagyonkezelési szerződésben szükséges átvezetni a Közgyűlés 424/2016. (XII.15.) Kgy. számú határozatában, az általános iskolák működtetését érintő jogszabályváltozásra tekintettel elfogadott módosításokat.
* a Szombathelyi Nagy Lajos Gimnázium hőszolgáltatására vonatkozó megállapodás 2018. év októberében lejárt, a berendezések Szombathelyi Tankerületi Központ részére történő átadására most kerülhet sor.

A Szombathelyi Szakképzési Centrummal kötött vagyonkezelői szerződés módosítása az előterjesztés 1. számú mellékletét, a módosítással egységes szerkezetbe foglalt vagyonkezelési szerződés az előterjesztés 2. számú mellékletét képezi. A Szombathelyi Tankerületi Központ vonatkozásában a 2017. január 1. napi hatállyal megkötött Átadás-átvételi megállapodás tartalmazza az Oladi Általános Iskolára vonatkozó rendelkezéseket, az Átadás-átvételi megállapodás módosítása az előterjesztés 3. számú mellékletét képezi (a javasolt módosítás kizárólag a mellékletek kiegészítését érinti, ezért egységes szerkezetű megállapodás készítése nem indokolt.)

A vagyonkezelési szerződés tervezett módosítása a Nemzeti Szakképzési és Felnőttképzési Hivatallal, valamint a Szombathelyi Szolgáltatási Szakképzési Centrummal egyeztetésre került. A módosítás az alábbiakban foglalható össze:

* a Szombathelyi Szolgáltatási Szakképzési Centrum vagyonkezelői szerződésében rögzítésre kerül, hogy a Simon István u. 2-6. ingatlan vonatkozásában nem kerül a Centrum részére átadásra az általános iskolai épületegység, és a hozzá kapcsolódó udvarrész.
* a vagyonkezelői szerződés 1. számú mellékletében, a Simon István u. 2-6. ingatlan vonatkozásában pontosításra kerül az átadásra kerülő helyiségek adata.
* a vagyonkezelői szerződés 2. számú mellékletében az Oladi Szakgimnázium ingatlanadatai helyébe a Simon István u. 2-6. ingatlan vagyonadatait tartalmazó táblázat lép.
* a vagyonkezelői szerződés 5. számú melléklete kiegészül az Oladi Általános Iskola által használt területrészt bemutató térképrajzzal.
* a szerződésnek az Oladi Általános Iskola által használt helyiségek közüzemi költségeinek megtérítésére vonatkozó rendelkezései törlésre kerülnek, továbbá törlésre kerülnek
* a szerződésnek azon rendelkezései, amelyek a Szombathelyi Szolgáltatási Szakképzési Centrum Horváth Boldizsár Közgazdasági és Informatikai Szakgimnáziuma tornaterem használatával kapcsolatos költségeinek megtérítésére vonatkoznak.

A Szombathelyi Tankerületi Központtal egyeztetett Átadás-átvételi megállapodás mellékleteit érintő módosítás az alábbiakban foglalható össze:

* az Átadás-átvételi megállapodás 1.1. mellékletében a Simon István u. 2-6. ingatlan vonatkozásában pontosításra kerül az átadott helyiségek adata.
* a megállapodás 2.a. melléklete kiegészül az Oladi Általános Iskola ingatlanadatait tartalmazó táblázattal, továbbá a Szombathelyi Nagy Lajos Gimnázium részére átadásra kerülő tárgyieszköz adatokat tartalmazó jegyzőkönyvvel.
* a megállapodás 1.3. melléklete kiegészül az Oladi Általános Iskola részére átadásra kerülő udvarrész bemutatását tartalmazó térképrajzzal.

Tájékoztatom a Tisztelt Bizottságot, hogy az előterjesztést a Közgyűlés a két közgyűlés közötti anyag keretében tárgyalja.

Kérem a Tisztelt Bizottságot, javasolja Közgyűlésnek a határozatban foglaltak elfogadását.

Szombathely, 2019. február „ ”

**(: Koczka Tibor :)**

**HATÁROZATI JAVASLAT**

**……../2019. (II.26.) JTKB. számú határozat**

1. Szombathely Megyei Jogú Város Közgyűlésének Jogi és Társadalmi Kapcsolatok Bizottsága az Oladi Általános Iskola által használt udvarrész, Szombathelyi Tankerületi Központ részére történő vagyonkezelésbe adásával kapcsolatos előterjesztést megtárgyalta, és javasolja a Közgyűlésnek, hogy

* a Szombathelyi Szolgáltatási Szakképzési Centrummal megkötött vagyonkezelői szerződés módosítását az előterjesztés 1. számú melléklete,
* a módosítással egységes szerkezetbe foglalt vagyonkezelési szerződést az előterjesztés 2. számú melléklete szerinti,
* a Szombathelyi Tankerületi Központtal megkötött Átadás-átvételi megállapodás módosítását az előterjesztés 3. számú melléklete szerinti

tartalommal jóváhagyja.

1. A Bizottság kéri a Közgyűlést, hogy hatalmazza fel a Polgármestert az 1. pontban foglalt dokumentumok aláírására.

**Felelős:** Dr. Takácsné Dr. Tenki Mária, a Bizottság elnöke

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** 2019. február 28.